Document ID: 32015R0341

REGULAMENTUL DE PUNERE ÎN APLICARE (UE) 2015/341 AL COMISIEI
din 20 februarie 2015
de stabilire a normelor de aplicare a Regulamentului (UE) nr. 223/2014 al Parlamentului European și al Consiliului în ceea ce privește modelele pentru transmiterea anumitor informații către Comisie
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane (1), în special articolul 35 alineatul (7), articolul 41 alineatul (4) și articolul 49 alineatul (3),
întrucât:
(1)
Regulamentul de punere în aplicare (UE) nr. 463/2014 al Comisiei (2) stabilește dispozițiile necesare pentru transmiterea programelor. Pentru a asigura punerea în aplicare a programelor finanțate de Fondul de ajutor european pentru cele mai defavorizate persoane („FEAD”), este necesar să se stipuleze dispoziții suplimentare pentru aplicarea Regulamentului (UE) nr. 223/2014. Pentru a facilita o imagine de ansamblu cuprinzătoare și accesul la aceste dispoziții, ele ar trebui să fie prevăzute într-un act de punere în aplicare.
(2)
În vederea creșterii eficienței și a transparenței punerii în aplicare a programelor finanțate din FEAD, este necesar să se stabilească modelul pentru cererile de plată și modelul pentru conturile programelor operaționale.
(3)
În același scop, ar trebui prevăzute modelul pentru descrierea funcțiilor și a procedurilor în vigoare la nivelul autorității de management și, dacă este cazul, al autorității de certificare, precum și modelul de raport și de opinie a organismului de audit independent. Aceste modele ar trebui să precizeze caracteristicile tehnice ale fiecărui câmp din sistemul de schimb electronic de date. Întrucât aceste modele vor forma baza pentru dezvoltarea sistemului electronic de schimb de date menționat la articolul 30 alineatul (4) din Regulamentul (UE) nr. 223/2014, ele ar trebui, de asemenea, să stabilească și metoda prin care datele privind cheltuielile eligibile vor fi introduse în acest sistem de schimb electronic de date.
(4)
Prezentul regulament ar trebui să respecte drepturile fundamentale și principiile recunoscute prin Carta drepturilor fundamentale a Uniunii Europene, în special dreptul la protecția datelor cu caracter personal. Prin urmare, prezentul regulament ar trebui să se aplice în conformitate cu drepturile și principiile respective. În ceea ce privește datele cu caracter personal prelucrate de către statele membre, se aplică Directiva 95/46/CE a Parlamentului European și a Consiliului (3). În ceea ce privește prelucrarea datelor cu caracter personal de către instituțiile și organele Uniunii și libera circulație a acestor date, se aplică Regulamentul (CE) nr. 45/2001 al Parlamentului European și al Consiliului (4).
(5)
Măsurile prevăzute în prezentul regulament sunt conforme cu avizul Comitetului pentru Fondul de ajutor european pentru cele mai defavorizate persoane,
ADOPTĂ PREZENTUL REGULAMENT:
Articolul 1
Model pentru descrierea funcțiilor și a procedurilor în vigoare la nivelul autorității de management și al autorității de certificare
(1) Descrierea funcțiilor și a procedurilor în vigoare la nivelul autorității de management și, dacă este cazul, al autorității de certificare se realizează în conformitate cu modelul prevăzut în anexa I la prezentul regulament.
(2) În cazul în care un sistem comun se aplică mai multor programe operaționale cofinanțate din FEAD, se poate realiza o singură descriere a funcțiilor și a procedurilor, menționată la alineatul (1).
Articolul 2
Model de raport al organismului de audit independent
(1) Raportul de audit al organismului de audit independent menționat la articolul 35 alineatul (2) din Regulamentul (UE) nr. 223/2014 se întocmește în conformitate cu modelul prevăzut în anexa II la prezentul regulament.
(2) În cazul în care un sistem comun se aplică mai multor programe operaționale cofinanțate din FEAD, se poate întocmi un singur raport de audit, menționat la alineatul (1).
Articolul 3
Model de opinie a organismului de audit independent
(1) Opinia organismului de audit independent menționată la articolul 35 alineatul (2) din Regulamentul (UE) nr. 223/2014 se întocmește în conformitate cu modelul prevăzut în anexa III la prezentul regulament.
(2) În cazul în care un sistem comun se aplică mai multor programe operaționale cofinanțate din FEAD, se poate întocmi o singură opinie, menționată la alineatul (1).
Articolul 4
Model de cerere de plată
Cererea de plată menționată la articolul 41 alineatul (4) din Regulamentul (UE) nr. 223/2014 se redactează în conformitate cu modelul prevăzut în anexa IV la prezentul regulament.
Articolul 5
Model pentru conturi
Conturile menționate la articolul 49 alineatul (1) din Regulamentul (UE) nr. 223/2014 se prezintă Comisiei în conformitate cu modelul prevăzut în anexa V la prezentul regulament.
Articolul 6
Intrare în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 februarie 2015.

Labels: 4
5
0
12
15